钦定古今图书集成/明伦汇编/氏族典/第350卷 > 《廖用贤尚友录》 > 牛僧孺
## 钦定古今图书集成/明伦汇编/氏族典/第350卷 > 《廖用贤尚友录》 > 牛僧孺

按《唐书牛僧孺传》：“僧孺字思黯，隋仆射奇章公弘之
裔。第进士。元和初，以贤良方正对策，条指失政，不避
宰相。调伊阙尉，改河南，迁监察御史，进累考功员外
郎。穆宗初，知制诰，徙御史中丞，按治不法，内外澄肃。
以户部侍郎同中书门下平章事，寻迁中书侍郎。敬
宗立，进封奇章郡公。是时政出近幸，僧孺数表去位”，
授武昌节度使、同平章事。文宗立，进门下侍郎、弘文
馆大学士。是时，吐蕃请和，约弛兵，而大酋悉怛谋举
维州入之剑南。于是李德裕上言，帝使群臣大议，请
如德裕策。僧孺持不可，遂诏返降者。时皆谓僧孺挟
素怨，帝亦以为不直，罢为淮南节度副大使。三年，召
为左仆射，以足疾不任谒，为山南东道节度使，会昌
元年下迁太子少保。明年，以太子太傅留守东都。刘
稹诛，而石雄军吏得从谏与僧孺、李宗闵交结状，累
贬循州长史。宣宗立，徙衡、汝二州。还为太子少师。卒，
谥曰“文简。”诸子，《蔚丛》最显。